**Eva Mahkovic**

**TOXIC**

***Spicy Hot Pop Mess uprizoritev za ženske in moške, ki se ne bojijo pristati v ženski glavi.***

Igrata

**Liza Marijina**

**Nataša Matjašec Rošker**

Dramatizacija **Eva Mahkovic**

Priredba besedila in idejna zasnova uprizoritve **Nataša Matjašec Rošker**

Besedila songov **Liza Marijina**

Dramaturginja **Maja Borin**

Koreografinja **Valentina Turcu**

Strokovna sodelavka **Mateja Kokol**

Avtorica videa **Vita Kolar**

Lektorica **Mojca Marič**

Scenograf **Lin Japelj**

Kostumograf **Alan Hranitelj**

Avtor glasbe **Marko Jaušovec**

Oblikovalec svetlobe **Tomaž Bezjak**

Za glasbene aranžmaje songov se zahvaljujemo Sari Ester Gredelj.

### Predpremiera 7. marec 2024 na Malem odru

### Premiera 8. marec 2024 na Malem odru

♥

Že cel dan se mi poje komad *Anti-Hero* od Taylor Swift: *»Itʼs me, hi, Iʼm the problem, itʼs me.«*

Zavijem v trgovino in namesto *Žensk na robu živčnega zloma*, *Ženske francoskega poročnika*, *Drugačnih žensk*, *Žensk iz samopostrežne trgovine*, *Žensk, na katere mislim ponoči*, *Ženskih ikon*, *Časa nedolžnosti* … vzamem *TOXIC*.

*TOXIC* (2023) je najnovejši avtofikcijski roman pisateljice in dramaturginje Eve Mahkovic, ki je kmalu po izidu postal ena najbolje prodajanih Beletrininih knjig.

Od 8. marca 2024 je *TOXIC* na voljo tudi v gledališkem pakiranju.

♥

***»Ti samo pazi, da ne boš jokala, ko poveš svojo življenjsko zgodbo.«* EM**

Leta 1974 je Marina Abramović v neapeljskem studiu izvedla performans *Ritem 0*, kjer je šest ur nepremično stala kot objekt ob »oltarju«, naloženem z 72 predmeti (na njem so bili vrtnica, pero, ogledalo, šminka, grozdje, pištola, naboj, žaga, noži …), ki so jih obiskovalci na njej lahko uporabili po lastnih željah.

Nasilnost obiskovalcev se je vedno bolj stopnjevala – z britvico so z nje razrezali oblačila, trnje vrtnice so ji zapičili v trebuh, nekdo jo je zbodel in pil njeno kri. »Objektu« so solze polnile oči in eden od gledalcev jih je obrisal. Ko pa je nekdo v njeno roko položil nabito pištolo, se je med gledalci vnel prepir. Ob koncu performansa, ko se je Marina iz »objekta« prelevila v »subjekt«, so se razbežali. Nihče ji ni mogel pogledati v oči. Preživela je grozo Vie Dolorose – šestih ur zasmehovanja, trnja v koži, krvavenja, zadanih ran, ponižanja, trpljenja in obsodbe na smrt.

Pol stoletja kasneje Eva Mahkovic (1986) v romanu *TOXIC* pravi, da *»biti ženska čuti kot resnično zajebano«* in izpostavi topiko performiranja same sebe.

*»Kadar me kaj boli, v telesu ali v duši, je moj refleks, da se skrijem (kot pes). Sama sem, dokler nisem spet pripravljena na performiranje osebe Eva Mahkovic. Iz vsega tega bi zaključila, da je moje življenje performans. Performans in lovljenje popolnosti, ki bi jo drugi videli in občudovali: trapa, ki še vedno verjame v koncept: POPOLNA. Ampak to ni res: razum in občutki, to so različne stvari.«*

V romanu *TOXIC* se Eva Mahkovic postavi pred »oltar« in vse pripomočke, ki jih Marina ponudi v roke gledalcem, uporabi sama na sebi. Drzno, pogumno, brezkompromisno, brezsramno, globoko, nevarno in odkrito secira samo sebe. Zdi se, kot da v jedkano ploščo z ostro iglo vleče raze svojega avto(fikcijskega)portreta in se tu in tam opozori: *»Ti samo pazi, da ne boš jokala, ko poveš svojo življenjsko zgodbo.«*

*TOXIC* je po obliki in vsebini razgiban ter neulovljiv. V romanu, ki je razdeljen na osem poglavij, sledimo osmim mesecem avtoričinega življenja in motivom, dogodkom, željam in strahovom, ki jo določajo. Premika se od intimističnih, skoraj dnevniških zapisov, pisem, seznamov in osebne mitologije do bolj esejističnih vsebin, v katerih avtorica upoveduje izkušnjo življenja urbane mlade ženske, ki se sooča s seboj in s svetom, z lastno preteklostjo in z zahtevami sedanjosti. Kot velja za žanr avtofikcije, je *TOXIC* osebna in obča knjiga hkrati: skozi partikularno ubeseduje življenjsko izkušnjo sodobnega človeka. *TOXIC* je poln referenc na kulturo in popkulturo, temen in surov, ampak tudi bleščeč in bralca močno nagovarja. Vesna Milek je v *Pomislekih* v Sobotni prilogi *Dela* *»Zakaj si morala deliti toliko stvari o sebi?«* o *TOXIC* zapisala: *»Njen stil je popkulturni in kafkovski hkrati. V resnici nimava kaj dosti skupnega, razen strasti do knjig, gledališča in Tudorjev. Zakaj se potem tako prepoznam v njeni knjigi? Ker je šla brutalno vase, da je povedala veliko tudi o vseh nas.«*

V *Vrtincu seznamov*Umberto Eco razmišlja, da imamo ***»****ljudje radi sezname, ker ponazarjajo neskončnost, brezmejnost. Radi imamo vse, kar nima meja. To je možnost, da ubežimo misli na smrt«.* Brezmejnost je nekaj, kar človeka navdihuje in bremeni hkrati. Tako kot je *TOXIC »box of candy, v kateri so marcipan in bajadere in črvi«*, je tudi girlhood in womanhood, je tiktak truga, je vpetost v koncepte, ki so nas zlepili v osebo, v TO, kar smo zdaj, čeprav jutri verjetno več ne bomo, ker se vse spreminja v neskončnost, tudi oseba.

*»Ja, oseba je lahko veliko stvari hkrati.«* Še včeraj zaprta v svoj varni vrt ali *hortus conclusus* lahko že naslednji dan podre vse stene, ki so zrasle med njo in svetom, in pred vsemi izvede avtoobdukcijo.

***»Itʼs me, hi, Iʼm the problem, itʼs me.«* TS**

Gledališka priredba besedila je formo uprizoritve povzela po tistem delu romana, ki ga je avtorica poimenovala VERTIGO, in ideji, da uprizorimo »HHhHot Mess« vzponov in padcev, razmišljanj, refleksij, citatov, misli, TV-ja, muzike, popa, umetnosti, knjig, zgodovine, literarnih kanonov, podob svetnic, ikon, krščanstva, klišejev, romantiziranih idej, otroških spominov, želja, upov, razočaranj, jeze, žalosti, prijateljstev, solz, možganskih smeti, trenutkov sreče, prizadetosti, čustvene in telesne bolečine, veselja, ljubezni, sesutja, iluzij, deziluzij, nakupovanj, avtorefleksij in vdorov zunanjega sveta v *hortus conclusus* (zaprti vrt). In trenutkov z X.

♥

**Avtofikcijski pop-intimistični intervju s *TOXIC***

**Kaj hoče ženska?**

Ne vem, kaj hoče ženska. Moja edina želja je, da bi speljala dan in dosegla nedosegljivi cilj – telo, s katerim bi bila zadovoljna.

**Kaj imaš rada?**

Rada sem močna, rada opravljam in kritiziram, rada imam pop, Magnum s karamelo, marcipanove rogljičke, pistacije – že oluščene, TS ...

**V kaj verjameš?**

Da umetnost človeku pomaga preživeti.

**Koliko si stara?**

Dovolj, da razumem vse hudobne ženske v pravljicah.

**Česa se bojiš?**

Bojim se razmerij. Bojim se bližine. Bojim se, da me bodo ljudje zapustili, da nisem dovolj, da sem naivna.

**Kdo si?**

I'm a big girl. I can handle it!

**Kaj je sreča?**

Sreča je X.

**Kaj je *TOXIC*?**

Moja glava, v kateri podobe tako bliskajo, da sploh ne potrebujem zunanjih izkušenj.

**Kaj pričakuješ od prihodnosti?**

V času mojega življenja se je svet že tolikokrat obrnil na slabše, da ne pričakujem več, da se bo kdaj obrnil na bolje.

Ampak še vedno vztrajam

in čakam paket.

♥

*V mislih na TOXIC zapisala Maja Borin.*

♥

♥

**Nataša Matjašec Rošker o *TOXIC***

Moje navdušenje nad knjigo je naraščalo z vsako prebrano stranjo, in ko sem knjigo prebrala do konca, sem že bila prepričana, da je to vsebina, ki bi si jo želela videti in slišati v gledališki postavitvi. Evin tok misli, ki je izpisan in zapisan v duhovitem, pikantnem, neposrednem in bogatem jeziku, me je nagovoril kot žensko in igralko.

Uprizoritev je zasnovana kot performativni duo za igralki različnih starosti. Prav medgeneracijske razlike besedilo in uprizoritev umestijo v kontekst obče ženskega.

Danes z izražanjem čustev sploh nimamo problemov, vendar sem jaz precej zadržana in sumničava do tega obilja čustvenosti in se sprašujem, v koliki meri so iskrena ali so del kreiranja podobe posameznika. Vseeno pripadam generaciji, ki je bila vzgajana v zadrževanju čustev, kar je bilo velikokrat kruto in težko za prenesti. Ampak nekako je veljalo, da te to krepi.

Koncepti, ki so mene zlepili skupaj kot osebo, so bili v času mojega odraščanja z današnje perspektive zelo strogi in so temeljili predvsem na delavnosti,
vztrajnosti, discipliniranosti, poštenju, resnicoljubnosti, sočutju, skrbi za druge,
spoštovanju sočloveka, bontonu medčloveških stikov in odnosov itd.
Ženske in moški so dobrodošli in povabljeni na uprizoritev *Toxic*, ker: *»Jaz
resnično verjamem, da umetnost človeku pomaga preživeti!«*

**Liza Marijina o *TOXIC***

RAZLOGI, zakaj bi morala vsaka ženska videti *TOXIC*:

♥ ker osvobaja,

♥ ker nisi sama,

♥ ker v tebi še živi roza TOXIC bejba, tudi če si nočeš priznati,

♥ ker je okej, če si TOXIC.

Vsi moški bi morali videti *TOXIC*, ker:

♥ imaš v svojem življenju vsaj eno pomembno žensko,

♥ te frustrira, da je ne razumeš (disclaimer: tudi po ogledu *TOXIC* je verjetno ne boš),

♥ boš manj zmeden v njeni bližini.

♥

**O avtorici Evi Mahkovic**

Eva Mahkovic je pisateljica, dramaturginja in predavateljica na AGRFT. V zadnjih štirinajstih letih je kot dramaturginja sodelovala pri več kot petdesetih projektih (najpogosteje v Mestnem gledališču ljubljanskem, kjer je zaposlena) in izdala tri knjige: zbirko grotesk *Vinjete straholjubca* (VigeVageKnjige, 2019) in avtofikcijska hibrida *Na tak dan najbolj trpi mastercard* (Beletrina, 2019) in *TOXIC* (Beletrina, 2023). Leta 2021 je po naročilu napisala dramsko besedilo *Alica v deželi strahov*, ki je bilo v režiji Aleksandra Popovskega leta 2022 praizvedeno v Jugoslovenskem dramskem pozorištu v Beogradu. Od leta 2020 predava na magistrskem programu *Dramaturgija in scenske umetnosti* na AGRFT, občasno pa tudi prevaja in piše odrske adaptacije romanov, najpogosteje v sodelovanju z Anton Podbevšek Teatrom.

Z Dramo SNG Maribor je do zdaj sodelovala kot avtorica adaptacije romana Henryja Jamesa *Krila golobice*, kjer je bila tudi dramaturška sodelavka.